Здравейте,  

В блока, в който живея, има ведомствени жилища на НКЖИ. До преди няколко години наличието на ведомствено жилище точно над нашия апартамент не представляваше проблем, защото имахме нормални съседи. Но настоящите наематели не се съобразяват, че не са единствените, живеещи в сградата, непрекъснато пускат прекалено висока музика, тракат, удрят и вдигат шумни скандали през нощта.  

Най-лошото обаче е музиката, която пускат толкова силно, че понякога прозорците на апартамента, в който живея, вибрират. Тези хора отказват да се съобразяват с чл. 6 ал. 1 т. 4, в раздел Задължения на собствениците, ползвателите и обитателите от Закона за етажната собственост. Този текст, както знаете, гласи, че изброените лица са длъжни да „не извършват в своя самостоятелен обект или в част от него дейности или действия, които създават безпокойство за другите собственици, ползватели и обитатели, по-голямо от обичайното“.  

Баща ми е домоуправител и многократно е говорил с тях. Отговорът им е – „Какво като си домоуправител?!“. А той работи само нощни смени и има нужда от сън през деня, на който тези хора пречат. Аз се занимавам се с интелектуална работа и много често се налага да я върша от дома, но това също става невъзможно, щом гръмне музиката от горния етаж.  

Въпреки многобройните ни опити през последните две-три години да разговаряме с тези проблемни съседи и да се разберем по човешки с тях, резултат няма. Те продължават да не се съобразяват и да пускат музика прекалено високо, както и да се занимават с други дейности, свързани с вдигане на много и силен шум. Младият мъж, на когото, доколто знаем, е дадено жилището като служител на БДЖ, се хвали, че бил говорил „с всички ченгета на работа“, които му казали, че след 22 ч. не трябва да пуска музика силно и тогава всичко е наред. Той и жена му обаче не спазват дори това. Не се съобразяват дори с 4-годишното си дете, което би трябвало да расте в спокойна обстановка.  

Вече сме в безизходица, не знаем как да се оправим с тези хора и да върнем тишината и спокойствието си, което имахме в продъжение на години, преди тези хора да се нанесат над нас. Затова се обръщам към Вас с молба за съвет, какво да направим, за да накараме съседите от горния етаж да спрат да пускат музика толкова силно.  

П.С. Музиката им кънти в целия вход, защото са си купили някакви усилващи колони, по собствените им думи и не си били дали парите, за да не ги ползват. Други етажни съсобственици и наематели също се сърдят, но идват на нашата врата, защото баща ми е домоуправител, а и никой не иска да се кара с нахалниците, след като може да остави това на друг. Надявам се на съвет, който ще реши проблема ни. 


С уважение: Н. Борисова 




шумни съседи
============

 

Здравейте, Наталия Борисова,


след като баща Ви е управител на етажната собственост, може да свика общо събрание на същата, на която да бъде взето решение относно въпросните шумни съседи. Също така, не става ясно от изложението Ви, дали сте подали жалба в полицията или сте се обаждали на тел. 112 за шума след 22 ч.  

При положение, че въпросните лица са наематели, можете да подадете и писмен сигнал до наемодателя – БДЖ. 


Поздрави,  

адв. Николина Митова  

0898 303092


